30.12.2022
ET
Euroopa Liidu Teataja
C 498/1
I (Resolutsioonid, soovitused ja arvamused)
RESOLUTSIOONID
REGIOONIDE KOMITEE EUROOPA REGIOONIDE KOMITEE TÄISKOGU 151.
ISTUNGJÄRK, 11.10.2022–12.10.2022
Euroopa Regioonide Komitee resolutsioon teemal „Linnade ja piirkondade olukord Euroopa Liidus“ (2022/C 498/01)
EUROOPA REGIOONIDE KOMITEE, VÕTTES ARVESSE:
— oma aruannet „ELi aastaaruanne piirkondade ja linnade olukorra kohta“, mis toetub kaasavale, fakti- ja tõenduspõhisele lähenemisviisile ning mis hõlmab piirkondlikku ja kohalikku baromeetrit, mis kajastab kohalike ja piirkondlike esindajate seisukohti ja mille valmimisse olid kaasatud mitmed partnerid ja institutsioonid (1) ning mis pakub Euroopa, riikliku, piirkondliku ja kohaliku tasandi poliitilistele otsustajatele tõendeid ja olulisi soovitusi eelseisva aasta kõige pakilisemate probleemide kohta; — Euroopa tuleviku konverentsi tulemusi ning paljusid ettepanekuid, millel on otsene mõju kohalikele ja piirkondlikele omavalitsustele, kellel on keskne roll kodanike muredele lahenduste leidmisel; — Euroopa Komisjoni presidendi 14. septembri 2022. aasta kõnet olukorrast Euroopa Liidus ning kavatsusavaldust Euroopa Parlamendi presidendile ja nõukogu eesistujale; NING ARVESTADES JÄRGMIST:
— Venemaa ebaseaduslik ja põhjendamatu sõda Ukraina vastu on põhjustanud ja põhjustab surma ja hävingut, sundides miljoneid inimesi lahkuma oma kodust ja suunduma Ukraina teistesse piirkondadesse või Euroopa Liitu, eelkõige selle idapoolsetesse liikmesriikidesse, kusjuures kohalikud ja piirkondlikud omavalitsused on esimene tasand toetuse pakkumisel; — lisaks kliimamuutuste mõjule, COVID-19 pandeemia tagajärgedele ja kaubandushäiretele avaldab Ukraina sõja mõju suurt survet ka paljudele kodumajapidamistele, väikestele ja keskmise suurusega ettevõtjatele ning kohalikele ja piirkondlikele omavalitsustele kogu ELis, arvestades energia- ja toiduhindade märkimisväärset lisasurvet ning pidevalt kiirenevat inflatsiooni; 1. rõhutab, et komitee ELi aastaaruanne piirkondade ja linnade olukorra kohta näitab murettekitavalt, et COVID-19 pandeemia, Ukrainas toimuva sõja ja kiirenevate kliimamuutuste tagajärjed põhjustavad ELis üha suuremat territoriaalset lõhet;
(1)
https://cor.europa.eu/et/our-work/Pages/State-of-Regions-and-Cities-2022.aspx?origin=spotlight